
LATVIJAS REPUBLIKAS MINISTRU KABINETS

	10.02.2009
	Noteikumi nr. 120


Rīgā 

Kārtība, kādā personas saņem profesionālās rehabilitācijas pakalpojumus


(prot. Nr. 11 22.§ )

 

Izdoti saskaņā ar Sociālo 

pakalpojumu un sociālās palīdzības

likuma 26.panta otro daļu
 

1. Noteikumi nosaka kārtību, kādā persona saņem profesionālās rehabilitācijas pakalpojumus (turpmāk – pakalpojums).

 

2. Pakalpojums ietver šādas darbības: 

2.1. profesionālās piemērotības noteikšana;

2.2. profesionālās kvalifikācijas iegūšana;

2.3. atbalsta sniegšana iekārtošanai darbā pēc profesionālās kvalifikācijas iegūšanas.

 

3. Personai ir tiesības saņemt pakalpojumu atkārtoti ne agrāk kā: 

3.1. gadu pēc iepriekšējā pakalpojuma saņemšanas, ja atbilstoši profesionālās piemērotības noteikšanas rezultātam personai veselības stāvokļa dēļ nevar rekomendēt profesionālās kvalifikācijas iegūšanu;

3.2. divus gadus pēc iepriekšējā pakalpojuma saņemšanas, ja persona pakalpojuma saņemšanas laikā ir apguvusi profesionālās tālākizglītības vai profesionālās pilnveides programmu;

3.3. trīs gadus pēc iepriekšējā pakalpojuma saņemšanas, ja persona pakalpojuma saņemšanas laikā ir apguvusi arodizglītības vai profesionālās vidējās izglītības programmu;

3.4. piecus gadus pēc iepriekšējā pakalpojuma saņemšanas pārējos gadījumos, kas nav minēti šo noteikumu 3.1., 3.2. un 3.3.apakšpunktā.

 

4. Lai saņemtu pakalpojumu, persona:

4.1. iesniedz profesionālās rehabilitācijas pakalpojuma sniedzējam (turpmāk – pakalpojuma sniedzējs) šādus dokumentus:

4.1.1. iesniegumu par pakalpojuma piešķiršanu;

4.1.2. ģimenes ārsta izziņu par personas veselības stāvokli;

4.2. uzrāda pakalpojuma sniedzējam šādus dokumentus: 

4.2.1. Veselības un darbspēju ekspertīzes ārstu valsts komisijas izsniegtu invaliditātes izziņu ar norādi par pakalpojuma nepieciešamību;

4.2.2. pasi;

4.2.3. dokumentus, kas apliecina iepriekš iegūto izglītību un kvalifikāciju;

4.2.4. invalīda apliecību.

 

5. Pakalpojuma sniedzējs:

5.1. izvērtē šo noteikumu 4.punktā minēto dokumentu atbilstību un, ja tie:

5.1.1. atbilst šo noteikumu prasībām, nosaka personas profesionālo piemērotību, izvērtējot personas veselības stāvokli, intereses, zināšanas un spējas;

5.1.2. neatbilst šo noteikumu prasībām, nosaka termiņu trūkumu novēršanai, rakstiski informējot personu. Ja pēc norādītā termiņa persona dokumentus neiesniedz vai neatbilstību nav novērsusi, pieņem lēmumu par atteikumu piešķirt pakalpojumu un rakstiski informē par to personu;

5.2. pēc šo noteikumu 5.1.1.apakšpunktā minētās profesionālās piemērotības noteikšanas pieņem lēmumu nodrošināt profesionālās kvalifikācijas iegūšanu vai lēmumu par atteikumu nodrošināt profesionālās kvalifikācijas iegūšanu, ja nav ievērotas šajos noteikumos minētās prasības, un rakstiski informē par to personu;

5.3. sadarbojas ar darba devējiem un nodrošina personai atbilstoši tās vajadzībām atbalstu iekārtošanai darbā pēc profesionālās kvalifikācijas iegūšanas, informējot personu par iespējamajām darba vietām;

5.4. profesionālās kvalifikācijas iegūšanas laikā īsteno personas individuālajām vajadzībām atbilstošu sociālo rehabilitāciju.

 

6. Ja pakalpojuma saņemšanas laikā, izvērtējot personas veselības stāvokli, Veselības un darbspēju ekspertīzes ārstu valsts komisija vairs atkārtoti nenosaka invaliditāti, personai ir tiesības saņemt attiecīgo pakalpojumu noteiktajā apjomā.

 

7. Atzīt par spēku zaudējušiem Ministru kabineta 2003.gada 27.maija noteikumus Nr.274 "Kārtība, kādā personas saņem profesionālās rehabilitācijas pakalpojumus" (Latvijas Vēstnesis, 2003, 81.nr.; 2004, 168.nr.; 2007, 50.nr.).

 

 

Ministru prezidents                                                     I.Godmanis

 

Labklājības ministre                                                   I.Purne

